Bulatovci (Kalesija)

Bulatovci su naseljeno mjesto u općini Kalesija, Bosna i Hercegovina. Bulatovci su naselje sa bogatom, ali još uvijek neistraženom historijom o čemu svjedoče mnogobrojni stećci kao i neposredna blizina puta Zvornik - Tuzla iz turskog perioda poznatog pod nazivom Pašin put. Iako u proteklom ratu teško devastirani, Bulatovci se mogu pohvaliti veoma izgrađenom infrastrukturom kao i izraženom željom stanovnika za estetskim uređenjem svojih imanja.

 Geografski položaj 
Naselje Bulatovci nalazi se na istoku općine Kalesija na desnoj obali rijeke Spreče. Kroz Bulatovce prolazi magistralni put M-4 (Tuzla - Zvornik) kao i željeznička pruga na istoj relaciji. Sjeverno od Bulatovaca je Staro Selo, istočno Mahala dok zapadnu granicu naselja čine Memići.

 Historija 
Veliki broj Stećaka i blizina Pašinog puta svjedoče o bogatoj prošlosti stanovnika Bulatovaca. Nažalost, do sada je veoma malo ili nikako istražena historija sela. Na istočnom dijelu naselja na lokalitetu Mramorje nalazi se desetak stećaka, od kojih je nekoliko ukrašeno lijepim crtežima.

Na početku rata u Bosni i Hercegovini, Vojska Republike Srpske napala je selo i ubila petero civila (Ibrahim Turkić, Redžo Dugonjić, Hasan Kavazović, Avdo Ćurtović, Ibrahim Subašić) i spalila skoro sve kuće. Ubrzo nakon toga uslijedila su pljačkanja svega što je preostalo. Skoro svi vojno sposobni Bulatovčani su pristupili u redove Armije Bosne i Hercegovine. Dvanaest njih je dalo svoje živote:

 Izet Perhatović, 
 Sakib Bešić, 
 Nihad Hasanović, 
 Nurija Muminović, 
 Hasib Hasanović, 
 Mehmed Perhatović, 
 Samir Begić, 
 Salko Malović, 
 Sadik Begić, 
 Omer Turkić, 
 Senaid Krainović, 
 Hamid Hasanović.

U njihovu čast građani mjesne zajednice Bulatovci sagradili su spomen obilježje.

 Stanovništvo 
Bulatovci broje oko 145 porodica odnosno oko 380 stanovnika. U pogledu nacionalnog sastava, svi stanovnici Bulatovaca su Bošnjaci. U posljednjoj deceniji znatno je primjetan pad nataliteta. Veoma veliki broj Bulatovčana živi i radi u inostranstvu.

Od infrastrukture općeg društvenog značaja bitno je istaknuti zgradu mjesne zajednice u kojoj je smještena sala za sastanke, mekteb kao i tri stambena prostora. Mnogobrojni stanovnici Bulatovaca aktivni su članovi lovačkog društva Spreča iz Kalesije. Zajedničkim radom lovci su izgradili objekat nedaleko od sela u obližnjoj šumi, u kojem se Bulatovčani često sastaju i provode prijatne trenutke. Kada je u pitanju sport, nekoliko mladih Bulatovčana igra za FK Memići i druge nogometne klubove u općini. Djeca iz Bulatovaca školuju se u Osnovnoj školi Memići koja je udaljena oko 1,5 kilometara od naselja.

 Galerija 

 Reference 

 Vanjski linkovi 

 Zvanični sajt općine Kalesija